Foto: Reuters BMT Xavfsizlik kengashining Sharqiy Gutada gumanitar tanaffusni darhol boshlash to‘g‘risidagi rezolyutsiya loyihasi bo‘yicha ovoz berish jarayoni 24 fevral kuni mahalliy vaqt bilan soat 12:00da boshlanadi. Unda gumanitar tanaffus kamida 30 kun davom etishi belgilab qo‘yilgan. Bu haqda «Interfaks» BMT qarorgohidagi diplomatlarga asosan xabar bermoqda. «Ovoz berish jarayoni 24 fevral kuni soat 12:00da (Toshkent vaqti bilan 22:00 – tah.) boshlanadi», - deya ma’lum qilishgan Rossiyaning tashkilotdagi doimiy vakolatxonasidan. Ta’kidlanishicha, rezolyutsiya loyihasini ishlab chiqishda qatnashgan Kuvaytning BMTdagi doimiy vakili Mansur Al-Otaybi ham bu ma’lumotni tasdiqladi. Loyihaga ko‘ra, jangovar harakatlarning 30 kunga to‘xtatilishi BMTga insonparvarlik yordami olib kirish hamda tinch aholi vakillarini xavfsiz joyga ko‘chirish imkonini berishi lozim.